謝張泰伯惠黄雀鮓
作者：黄庭堅
朝代：宋

paragraphs: 去家十二年，黄雀慳下筯。
笑開張侯盤，湯餠始有助。
蜀王煎藙法，醢以羊彘兔。
麥餠薄于紙，含漿和鹹酢。
秋霜落場穀，一一挾繭絮。
飛飛蒿艾間，入網輒萬數。
烹煎宜老稚，罌缶煩愛護。
南包解京師，至尊所珍御。
玉盤登百十，睥睨輕桂蠹。
五侯噦豢豹，見謂美無度。
瀕河飯食漿，瓜葅已佳茹。
誰言風沙中，鄉味入供具。
坐令親饌甘，更使客得與。
蒲陰雖窮僻，勉作三年住。
願公且安樂，分寄尚能屢。